Document ID: 32001R2133

Κανονισμός (ΕΚ) αριθ. 2133/2001 της Επιτροπής
της 30ής Οκτωβρίου 2001
για το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων και των ανωτάτων δασμολογικών ορίων του τομέα των σιτηρών και για την κατάργηση των κανονισμών (ΕΚ) αριθ. 1897/94, (ΕΚ) αριθ. 306/96, (ΕΚ) αριθ. 1827/96, (ΕΚ) αριθ. 1970/96, (ΕΚ) αριθ. 1405/97, (ΕΚ) αριθ. 1406/97, (ΕΚ) αριθ. 2492/98, (ΕΚ) αριθ. 2809/98 και (ΕΚ) αριθ. 778/1999
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργάνωσης της αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 12 παράγραφος 1,
την απόφαση 95/582/ΕΚ του Συμβουλίου, της 20ης Δεκεμβρίου 1995, για τη σύναψη συμφωνιών υπό μορφή ανταλλαγής επιστολών μεταξύ της Ευρωπαϊκής Κοινότητας, αφενός, και της Δημοκρατίας της Ισλανδίας, του Βασιλείου της Νορβηγίας, της Ελβετικής Συνομοσπονδίας, αφετέρου, σχετικά με ορισμένα γεωργικά προϊόντα(3), και ιδίως το άρθρο 2,
τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL καταρτισθέντος κατόπιν των διαπραγματεύσεων του άρθρου XXIV: 6 της ΓΣΔΕ(4), και ιδίως το άρθρο 1,
τον κανονισμό (ΕΚ) αριθ. 1706/98 του Συμβουλίου, της 20ής Ιουλίου 1998, για το καθεστώς των γεωργικών προϊόντων και των προϊόντων μεταποίησης γεωργικών προϊόντων καταγωγής κρατών της Αφρικής, της Καραϊβικής και του Ειρηνικού (AKE) και για την κατάργηση του κανονισμού (ΕΟΚ) αριθ. 715/90(5), και ιδίως το άρθρο 30,
τον κανονισμό (ΕΚ) αριθ. 1727/2000 του Συμβουλίου, της 31ης Ιουλίου 2000, περί θεσπίσεως ορισμένων παραχωρήσεων υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων που προβλέπονται στην ευρωπαϊκή συμφωνία με την Ουγγαρία(6), και ιδίως το άρθρο 1 παράγραφος 3,
τον κανονισμό (ΕΚ) αριθ. 2290/2000 του Συμβουλίου, της 9ης Οκτωβρίου 2000, για τη θέσπιση ορισμένων παραχωρήσεων υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και την προσαρμογή, ως αυτόνομου και μεταβατικού μέτρου, ορισμένων γεωργικών παραχωρήσεων που προβλέπονται στην ευρωπαϊκή συμφωνία με τη Βουλγαρία(7), και ιδίως το άρθρο 1 παράγραφος 3,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(8), όπως τροποποιήθηκε τελευταία από τον κανονισμό (ΕΚ) αριθ. 993/2001(9), κωδικοποίησε τους κανόνες διαχείρισης που θα εφαρμόζονται στις δασμολογικές ποσοστώσεις που προορίζονται να χρησιμοποιηθούν σύμφωνα με χρονολογική σειρά των ημερομηνιών των δηλώσεων στο τελωνείο και για την εποπτεία των εισαγωγών που επωφελούνται προτιμησιακού καθεστώτος.
(2) Μεριμνώντας για απλούστευση και λαμβάνοντας υπόψη το μικρό όγκο ορισμένων ποσοστώσεων και ανωτάτων ορίων που προβλέπονται από την απόφαση 95/582/EK, από την απόφαση 97/126/ΕΚ του Συμβουλίου, της 6ης Δεκεμβρίου 1996, για τη σύναψη συμφωνίας μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των νήσων Φερόε, αφετέρου(10), και από τους κανονισμούς (ΕΚ) αριθ. 1095/96, (ΕΚ) αριθ. 1706/98, (ΕΚ) αριθ. 1727/2000 και (ΕΚ) αριθ. 2290/2000, πρέπει στις ποσοστώσεις αυτές και σ'αυτά τα ανώτατα όρια να εφαρμοστούν και οι διατάξεις του κανονισμού (ΕΟΚ) αριθ. 2454/93.
(3) Για διοικητικούς λόγους, πρέπει να δοθεί ένας νέος αύξων αριθμός για καθεμία δασμολογική ποσόστωση και για καθένα δασμολογικό ανώτατο όριο.
(4) Για να διασφαλιστεί η αποτελεσματική διαχείριση ορισμένων ποσοστώσεων και ανωτάτων ορίων που αναφέρονται από τον κανονισμό αυτό, πρέπει να απαιτηθεί η προσκόμιση πιστοποιητικού που να βεβαιώνει τηγ καταγωγή του εμπορεύματος.
(5) Λαμβάνοντας υπόψη τους όρους ποιότητας που απαιτούνται για το σιτάρι που καλύπτεται από τις ποσοστώσεις 09.0074 και 09.0075, πρέπει να εξακριβωθεί η συμμόρφωση της ποιότητας από τις τελωνειακές αρχές πριν επωφεληθεί της ποσοστώσεως. Για να διασφαλιστεί αποτελεσματική διαχείριση των ποσοστώσεων αυτών, πρέπει να καθιερωθεί ένα σύστημα εγγυήσεως.
(6) Στις περιπτώσεις των ανωτάτων ορίων που αναφέρονται από τον παρόντα κανονισμό, εάν κατά τη διάρκεια ενός έτους επιτευχθούν τα εν λόγω ανώτατα όρια, η Επιτροπή μπορεί να επαναφέρει, με κανονισμό, την είσπραξη των κανονικών τελωνειακών δασμών μειωμένων κατά 50 %.
(7) Η εφαρμογή των διατάξεων του κανονισμού (ΕΟΚ) αριθ. 2454/93 σ' αυτές τις ποσοστώσεις και σ' αυτά τα ανώτατα όρια καθιστά πλεονάζουσες τις λεπτομέρειες εφαρμογής που καθορίστηκαν γι' αυτές τις ποσοστώσεις και αυτά τα ανώτατα όρια από τους κανονισμούς της Επιτροπής (ΕΚ) αριθ. 1897/94(11), (ΕΚ) αριθ. 306/92(12), (ΕΚ) αριθ. 1827/96(13), (ΕΚ) αριθ. 1970/96(14), (ΕΚ) αριθ. 1405/97(15), (ΕΚ) αριθ. 1406/97(16), (ΕΚ) αριθ. 2492/98(17), (ΕΚ) αριθ. 2809/98(18) και (ΕΚ) αριθ. 778/1999(19). Συνεπώς, πρέπει να καταργηθούν αυτοί οι κανονισμοί, αρχής γενομένης από της εφαρμογής των διατάξεων που προβλέπονται από τον παρόντα κανονισμό.
(8) Η επιτροπή διαχείρισης σιτηρών δεν διατύπωσε γνώμη στην προθεσμία που όρισε ο πρόεδρος της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι δασμολογικές ποσοστώσεις που περιλαμβάνονται στο παράρτημα Ι ανοίγονται, για κάθε περίοδο εμπορίας που καλύπτει τη χρονική περίοδο από την 1η Ιουλίου έως τις 30 Ιουνίου, από την 1η Ιουλίου 2002.
2. Οι δασμολογικές ποσοστώσεις που περιλαμβάνονται στο παράρτημα II ανοίγονται, για κάθε ημερολογιακό έτος, από την 1η Ιανουαρίου 2002.
3. Τα ανώτατα δασμολογικά όρια που περιλαμβάνονται στο παράρτημα III ανοίγονται, για κάθε ημερολογιακό έτος, από την 1η Ιανουαρίου 2002.
Άρθρο 2
1. Στο πλαίσιο των δασμολογικών ποσοστώσεων με αύξοντες αριθ. 09.5716 και 09.5732, τα προϊόντα τίθενται σε ελεύθερη κυκλοφορία με προσκόμιση, είτε του πιστοποιητικού κυκλοφορίας των εμπορευμάτων EUR.1 που εκδίδεται από τη χώρα εξαγωγής, σύμφωνα με τις διατάξεις του πρωτοκόλλου αριθ. 4 της ευρωπαϊκής συμφωνίας που συνήφθη με την εν λόγω χώρα, είτε δήλωσης επί του τιμολογίου που συντάσσεται σύμφωνα με τις διατάξεις του εν λόγω πρωτοκόλλου.
2. Στο πλαίσιο της δασμολογικής ποσόστωσης με αύξοντα αριθ. 09.0779 τα προϊόντα τίθενται σε ελεύθερη κυκλοφορία με προσκόμιση, είτε του πιστοποιητικού κυκλοφορίας των εμπορευμάτων EUR.1 που εκδίδεται από τη χώρα εξαγωγής, σύμφωνα με το παράρτημα IV της διμερούς συμφωνίας που συνήφθη με την εν λόγω τρίτη χώρα, είτε δήλωσης επί του τιμολογίου που συντάσσεται σύμφωνα με τις διατάξεις της εν λόγω συμφωνίας.
3. Στο πλαίσιο της δασμολογικής ποσόστωσης με αύξοντα αριθ. 09.0689, τα προϊόντα τίθενται σε ελεύθερη κυκλοφορία με προσκόμιση, είτε του πιστοποιητικού κυκλοφορίας των εμπορευμάτων EUR.1 που εκδίδεται από τη χώρα εξαγωγής σύμφωνα με το παράρτημα IV του πρωτοκόλλου αριθ. 3 της συμφωνίας μεταξύ της Ευρωπαϊκής Κοινότητας, αφενός, και της κυβερνήσεως της Δανίας και της τοπικής κυβερνήσεως των νήσων Φερόε, αφετέρου, είτε δήλωσης επί του τιμολογίου που συντάσσεται σύμφωνα με τις διατάξεις της εν λόγω συμφωνίας.
4. Στο πλαίσιο της δασμολογικής ποσόστωσης με αύξοντα αριθ. 09.1633 και των δασμολογικών ανωτάτων ορίων που αναφέρονται στο παράρτημα III, τα προϊόντα τίθενται σε ελεύθερη κυκλοφορία με προσκόμιση, είτε του πιστοποιητικού κυκλοφορίας των εμπορευμάτων EUR.1, που εκδίδεται από τη χώρα εξαγωγής σύμφωνα με τις διατάξεις του πρωτοκόλλου αριθ. 1 του παραρτήματος V της συμφωνίας ΑΚΕ-ΕΚ, είτε δήλωσης επί του τιμολογίου που συντάσσεται σύμφωνα με τις διατάξεις του εν λόγο πρωτοκόλλου.
Άρθρο 3
1. Στο πλαίσιο των δασμολογικών ποσοστώσεων με αύξοντες αριθ. 09.0074 και 09.0075, για να κατοχυρωθεί η συμφωνία της ποιότητας του εισαγομένου προϊόντος, το δικαίωμα εισαγωγής με μηδενικό δασμό εξαρτάται από τη σύσταση από τον εισαγωγέα, την ημέρα αποδοχής της δηλώσεως σε ελεύθερη κυκλοφορία, στην αρμόδια τελωνειακή αρχή και πέραν της εγγυήσεως που ενδεχομένως απαιτείται δυνάμει του άρθρου 248 του κανονισμού (ΕΟΚ) αριθ. 2454/93, εγγύησης εισαγωγής ύψους 5 ευρώ ανά τόνο.
2. Στο πλαίσιο της δασμολογικής ποσόστωσης με αύξοντα αριθ. 09. 0075, λαμβάνονται αντιπροσωπευτικά δείγματα από την τελωνειακή αρχή για κάθε εισαγωγή προκειμένου να διεξαχθούν οι αναγκαίες αναλύσεις για να διαπιστωθεί η συμμόρφωση της εισαγομένης ποιότητας προς τα κριτήρια ποιότητας που αναφέρονται στο παράρτημα IV. Σε περίπτωση μη συμμόρφωσης της ποιότητας, το δικαίωμα της ποσόστωσης απορρίπτεται.
3. Στο πλαίσιο της δασμολογικής ποσόστωσης με αύξοντα αριθ. 09.0074, λαμβάνονται αντιπροσωπευτικά δείγματα από την τελωνειακή αρχή για κάθε εισαγωγή προκειμένου να διεξαχθούν οι αναγκαίες αναλύσεις για να εξακριβωθεί ότι η περιεκτικότητα σε υαλώδεις κόκκους ισούται ή είναι μεγαλύτερη από 73 %. Σε περίπτωση μη συμμόρφωσης της ποιότητας, το δικαίωμα της ποσόστωσης απορρίπτεται.
4. Η εγγύηση εισαγωγής ύψους 5 ευρώ ανά τόνο που αναφέρεται στην παράγραφο 1 αποδεσμεύεται για την ποσότητα για την οποία η ποιότητα το εισαγομένου προϊόντος συμμορφούται, αντιστοίχως για κάθε ποσόστωση, προς τα κριτήρια που αναφέρονται στις παραγράφους 2 και 3. Στην περίπτωση κατά την οποία η ποιότητα του εισαγομένου προϊόντος, με βάση τα αποτελέσματα των αναλύσεων που αναφέρονται στις παραγράφους 2 και 3, αντιστοίχως, για κάθε ποσόστωση, είναι κατώτερη από την ποιότητα που προδιαγράφεται, εφαρμόζονται οι διατάξεις του κανονισμού (ΕΚ) αριθ. 1249/96 της Επιτροπής(20). Το ποσό των 5 ευρώ ανά τόνο που αναφέρεται στην παράγραφο 1 παρακρατείται ως πρόστιμο.
Άρθρο 4
1. Η διαχείριση των δασμολογικών ποσοστώσεων που αναφέρονται στο άρθρο 1 παράγραφοι 1 και 2 γίνεται από την Επιτροπή σύμφωνα με τις διατάξεις που προβλέπονται στα άρθρα 308α έως 308γ του κανονισμού (ΕΟΚ) αριθ. 2454/93.
2. Τα ανώτατα δασμολογικά όρια που αναφέρονται στο άρθρο 1 παράγραφος 3 υπόκεινται σε κοινοτική εποπτεία που ασκείται από την Επιτροπή, σε στενή συνεργασία με τα κράτη μέλη, σύμφωνα με τις διατάξεις που προβλέπονται στο άρθρο 308δ του κανονισμού (ΕΟΚ) αριθ. 2454/93.
Άρθρο 5
1. Οι κανονισμοί (ΕΚ) αριθ. 1970/96, (ΕΚ) αριθ. 1405/97, (ΕΚ) αριθ. 1406/97 και (ΕΚ) αριθ. 778/1999 καταργούνται από την 1η Ιουλίου 2002.
2. Οι κανονισμοί (ΕΚ) αριθ. 1897/94, (ΕΚ) αριθ. 306/96, (ΕΚ) αριθ. 1827/96, (ΕΚ) αριθ. 2809/98 και (ΕΚ) αριθ. 2492/98 καταργούνται από την 1η Ιανουαρίου 2002.
Άρθρο 6
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 2002 για τις ποσοστώσεις που περιλαμβάνονται στο άρθρο 1 παράγραφος 1 και από την 1η Ιανουαρίου 2002 για τις ποσοστώσεις και τα ανώτατα όρια που περιλαμβάνονται στο άρθρο 1 παράγραφοι 2 και 3.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Οκτωβρίου 2001.

Labels: 3
17